
Forord

Gjennom årene har jeg møtt mange mennesker som er blitt skadet av kristen forkynnelse. De bærer med seg sår som ikke leges, forårsaket av mennesker som har formidlet kristen tro til dem på måter som ikke har skapt glede og trygghet. I stedet har forkynnelsen gitt dem både angst og et ønske om et bedre liv enn det som var mulig i fellesskapet de vokste opp i eller hørte til i. Som professor i teologi og med mye kunnskap om hvor viktig religion og tro kan være for vekst og utvikling, har jeg blitt opprørt når jeg har møtt mennesker som har kjent på kroppen hvordan kristen tro er blitt brukt til å ødelegge deres livsmot og har skapt det motsatte av frihet og frimodighet. Det er for å skape mer rom for slikt, for livsmot, frihet og frimodighet, at denne boken er skrevet. Den er ikke ment som en ødeleggende kritikk av tro og religion, men som en kritikk av ødeleggende tro og religion, slik at vi kan bli bedre i stand til å formidle en kristen tro som hviler på et godt budskap om både Gud og mennesker.

Jeg kunne sagt at denne boken handler om mennesker som har «fått skade på sin sjel», men en slik formulering dekker ikke alt. For mange av dem jeg har møtt, bærer også med seg en skadet kropp, en kropp som er blitt syk av å bære på det de har fått høre om hvordan de skal forstå seg selv, eller en kropp som er blitt krenket av overgrep. Hvis vi ser på mennesker som en helhet av kropp, sjel og ånd, slik kristen teologi ofte har gjort, har forkynnelsen de har møtt, brutt opp denne helheten. Mennesker som skulle være hele, er blitt til ødelagte eller fragmenterte selv. Forkynnelsen har bidratt til at mennesker har mistet seg selv, i stedet for å bli helere. Hvis de finner tilbake til hvem og hva de er, både kropp, følelser og tanker, kan det også bli mulig å finne frem til en tro på en gud som vil dem vel, selv om denne veien kan bli både lang og vanskelig.

Hvis dette hadde handlet om en håndfull mennesker, hadde det kanskje ikke vært noe å skrive bok om. Da kunne de bli møtt hver for seg. Men det dreier seg ikke om en håndfull, og jeg er heller ikke alene om å ha møtt mennesker som har fått livet sitt ødelagt på denne måten. Jeg har hatt kolleger innenfor forskning og kirke med de samme erfaringene. En av dem, en erfaren sjelesørger, sa en gang til meg at han skulle ønske det var mulig å reise på en omvendt misjonsreise langs sør- og vestlandskysten og hjelpe mennesker til å vende seg bort fra ødeleggende tro.

En kunne anta at mennesker som har opplevd livsødeleggende forkynnelse, vendte seg bort fra alt som minnet om kristen tro og brøt fullstendig med miljøet. Noen gjør nok det, og noen tar også varig skade. Men mange fortsetter å tro, mot alle odds, og strever med å holde fast ved troens gode og livsfremmede sider, og opplever at den motvirker mismot og selvforakt. Jeg har ofte undret meg over det. Hva er det som gjør at mennesker holder fast i tro, selv om noen sider ved troen de er vokst inn i, ødelegger livet for dem? Det er det jeg ønsker å forstå mer av gjennom denne boken.

Når jeg sørger over at mennesker har fått påtvunget en livsødeleggende tro, eller jeg blir sint når jeg hører om uvettig og uklok formidling av kristen tro, vekker det et behov i meg for å forstå. Og vi kan ikke forstå uten at vi går bakenfor det som blir sagt gjennom forkynnelse og undervisning om kristen tro. Hva vi tror, og hvordan det former oss, er vevet inn i livet vi ellers lever, og relasjonene som betyr noe for oss og former oss. Troen kan hjelpe oss å komme til rette med erfaringene våre – eller ikke. Den kan gi oss sjansen til å ta oss selv på alvor eller gjøre at vi forsømmer det. Sammenhengen mellom livet som helhet og en tro som er ment for å hjelpe oss å leve godt, er ikke enkel. Det handler om ting som kan være krevende å lese, for dette er en bok som ikke bare handler om en sak, men om oss selv og vårt liv. Tro skal ikke være en byrde og en sorg, men det motsatte.

To ting er viktige å være oppmerksom på. For det første: Selv om denne boken handler om Gud og gudstro, handler den først og fremst om menneskers forestillinger om Gud og om hvordan de bruker religion og religiøse forestillinger på ulike måter. Boken handler ikke om en gud som eksisterer uavhengig av menneskers tro, tanke og følelser. Fokuset er altså på de forestillingene mennesker danner seg om Gud, og hvilken innvirkning disse gudsforestillingene har på oss. Dette kaller selvpsykologien for selvobjekter. Det er et tema jeg kommer tilbake til.

For det andre må vi være oppmerksomme på utfordringen ved å skille mellom sann eller ekte kristendom på den ene siden, og misbruk av eller misforståelser knyttet til kristen tro på den andre siden. Kristen tro eksisterer ikke uavhengig av hvordan mennesker praktiserer den, og det som noen holder for å være ekte og sant, lever side om side med kristendomsformer som andre holder for å være like sanne. Det er derfor ikke mulig å beskytte seg mot utfordringene kristen tro står overfor, bare ved å si at «det gjelder ikke min eller vår tro». Da tar vi ikke på alvor at mye av det denne boken handler om, eksisterer på innsiden av det mange vil si er god og sann kristendom. Å skyve utfordringene til side ved å plassere dem hos «de andre» vil derfor ikke hjelpe oss i møte med mennesker som strever med tro, uansett hvor de befinner seg.


Trøbbel med Gud

Hva er det som gjør oss til dem vi blir? Det er et spørsmål jeg har vært opptatt av i mange år. I denne boken vil jeg vri litt på det og spørre: Hva er det som bestemmer hva vi tror dypest inne, om oss selv og om Gud? Svaret er egentlig ganske enkelt: Det er erfaringene våre som gjør oss til den vi er. Erfaringene vi har sammen med andre mennesker som er viktige for oss, former både oss selv og vår tro, på godt og vondt. Det kan være foreldre, søsken og nære venner, og lærere, prester og forkynnere som vi er knyttet til på ulike måter. Hvis det er noe galt eller uklokt i måten andre lever på og forholder seg til oss på, vil det også kunne prege våre erfaringer knyttet til tro. Hvordan troen får sjansen til å vokse og utvikle seg, henger derfor nært sammen med hvordan vi erfarer at andre gir oss en sjanse til å oppleve oss selv, både i tanker og følelser. På sitt beste skal kristen tro hjelpe mennesker å bli helere. På sitt verste kan den gjøre mennesker mer fremmede for seg selv og ødelegge muligheten for et åpent og godt liv. Derfor er det så viktig å få tak i hvilke dynamikker som skaper, former og opprettholder troen.

En måte å formulere dette på er å si at kristen tro skal hjelpe mennesker å vokse – som mennesker. Å vokse som menneske handler om å bli trygg og selvstendig, og å kjenne seg selv godt. Å vokse som troende handler om det samme: Det handler om hvordan troen gir oss en tilgang til virkeligheten der vi får sjansen til å leve som hele mennesker, og der vi ikke trenger å skjule oss selv. Samtidig innebærer kristen tro også kunnskapen – for ikke å si visdommen – som lar oss holde fast at vi alle sammen er underveis. Ingen av oss er fullkomne – vi er sårbare og bærer med oss vår historie på godt og vondt – og troen skal hjelpe oss å bære det at vi er ufullkomne, og gi oss ressurser til å bli helere som mennesker. I dette ligger det et viktig perspektiv: Å bli helere er en prosess vi ikke kan styre eller sikre på egen hånd – den krever at vi knytter oss til gode kilder, til gode mennesker som vil oss vel, og som også kan hjelpe oss videre. Å bli helere er en prosess; vi er ikke hele, og for mange av oss er livet også blitt slik at det kan oppleves som oppsplittet og krevende. Da kan kristen tro hjelpe oss til å vokse mot en større helhet der det er Gud, og ikke vi selv, som lar oss bli mer oss selv slik Gud vil vi skal være og leve.

Når perspektivet er en positiv forståelse av hva kristen tro skal innebære, kan vi også komme frem til en realistisk forståelse av hvordan det er å være underveis. Men om vi skal kunne forstå hva kristen tro skal være i positiv forstand, må vi også vite noe om hva som kan ødelegge troens positive sider. Det som ødelegger for troen, teologisk sett, er det vi kaller synd. Synd er det som bryter ned tro og tillit til Gud. Sagt på en annen måte: Det finnes noe som kan hindre troens vekst og utvikling, noe som gjør at vi ikke vokser verken som mennesker eller som troende, men som gjør at vi tvert imot krymper og fanges i et liv der troen blir en byrde. Det er dette boken handler om: om hvordan vi kan komme til å få trøbbel med troen på Gud.

Kanskje kan den følgende fortellingen illustrere litt av dette: For mange år siden holdt jeg et foredrag om Gud. Forsamlingen var engasjert og fulgte godt med. Et av poengene mine var at vi kan forstå Gud som lys – et lys som lar oss se virkeligheten på en bestemt måte og hjelper oss å feste oppmerksomheten på det som er viktig og avgjørende for oss. Dette bildet av Gud brukte jeg litt tid på, og det var fint å merke hvordan tilhørerne forsto hva jeg snakket om.

I samtalen etterpå, der det var åpent for spørsmål og refleksjoner, kom det mange gode tilbakemeldinger. Men det var likevel én kommentar som festet seg spesielt: En av dem som var der, sa: «Jeg synes ikke noe om det bildet av Gud som lys – for det betyr at Gud ser meg og alt jeg har å skamme meg over.» For denne personen hadde bildet uttrykt det stikk motsatte av det som var min hensikt. I stedet for å skape glede og frihet, aktiverte dette bildet skam og manglende selvfølelse. Var det min feil? Nei, jeg tror ikke det. Det var noe denne personen hadde med seg, noe andre hadde innpodet i ham, som gjorde at bildet av Gud som lys ble mottatt annerledes enn jeg hadde tenkt. Min lyse forståelse av Gud kom her i berøring med et annet, mørkere bilde av Gud: bildet av Gud som en som dømmer og skaper skam. Dette eksempelet peker på noe viktig: Når vi taler om Gud til andre, vil forståelse av det vi sier, være knyttet til tilhørerens egne livserfaringer, erfaringer som er skapt av forholdet til andre og hvordan andre har formidlet forestillingen om Gud. Det krever mye arbeid å komme forbi og endre slike – bokstavelig talt – nedarvede forestillinger om Gud.

*

Mange ganger har jeg møtt mennesker som har vært utslitt og helt nedpå etter å ha brukt livet på å ta seg av andre, enten det er barn, gamle foreldre eller en ektefelle som hadde ekstra stort behov for omsorg. Felles for dem alle er at de er vokst opp med et ideal om at nestekjærlighet er det viktigste i livet, og at det å tenke på seg selv og egne behov ikke er akseptabelt, men uttrykk for egoisme. De går rundt med en varig følelse av utilstrekkelighet som gjør at de stadig strekker seg lengre enn de har ressurser til. Som om ikke dette er nok, kobles følelsen av utilstrekkelighet sammen med skyldfølelse overfor Gud, de skammer seg over at de noen ganger også har behov for å tenke på seg selv. Når de kommer til meg for hjelp og veiledning, kan de derfor oppleve at det å søke hjelp på denne måten er å tenke på seg selv, og det er koblet sammen med skyldfølelse overfor Gud! De har aldri selv opplevd å bli ivaretatt av andre, og de har ikke lært hvor viktig det er å ta vare på seg selv for å kunne ta vare på andre. En slik trygghet for våre egne behov kan vi bare få av andre som gir oss opplevelsen av å være verdsatt for hvem vi er i oss selv, ikke bare fordi vi utretter noe for andre.

*

La ikke solen gå ned over deres vrede, står det i Bibelen. Dette skriftstedet er noen ganger blitt brukt for å si at mennesker som har hatt all mulig grunn til å være sinte, ikke har lov til å reagere på urett. Bibelen er blitt brukt for å holde slike følelser på avstand og ikke ta dem på alvor, og til å skape en oppfatning av at det finnes følelser som ikke er akseptable. Resultatet er at man mister kontakt med deler av følelsene sine og ikke er i stand til å gi uttrykk for dem. Og dersom noen skulle miste kontrollen og gjøre det, opplever de at Gud – og andre – ikke aksepterer dem. Dermed blokkeres sunne reaksjoner av forestillingen om hva Gud aksepterer. Resultatet kan bli mer enn en opplevelse av skyld eller skam for å være sint – på sikt kan det føre til depresjon og opplevelsen av å ikke være verd noe, fordi en føler noe som ikke er akseptert.

*

Mange lever også med opplevelsen av skam eller skyld i forbindelse med seksualitet. De er blitt fortalt fra de var ganske unge – både på direkte og indirekte måter – at alt som er forbundet med sex, er farlig, noe man skal være forsiktig med, og noe som Gud er spesielt oppmerksom på og opptatt av. At det er egne sesjoner om seksualitet og forholdet mellom kjønnene på kristne ungdomsleirer, bidrar også til at dette blir et svært ladet tema. Men når den grunnleggende inngangen til å forstå egne seksuelle følelser er negativ eller preget av forbehold, blir det vanskelig å ha et forhold til egne følelser på et område som skal være preget av lyst og glede. Forestillingen om at Gud ser deg og er spesielt interessert i hvordan du forholder deg til andre og deg selv gjennom seksualiteten din, overskygger muligheten for å finne glede og trygghet i forholdet til andre på det seksuelle området. Resultatet kan bli ødeleggende for gode relasjoner senere i livet.

*

Noen mennesker lengter etter et kristent fellesskap, men finner ikke lenger sin plass i det miljøet eller den organisasjonen de vokste opp i, fordi Gud ble forkynt på en skremmende måte. Frykten handler både om Guds dom og om å ikke være god nok i Guds øyne. Angsten for å bli forkastet og havne i helvete er blitt en del av gudsforholdet. Frykten ødelegger tilliten som troen skal skape, og angsten fortrenger gleden og friheten som det kristne budskapet skal formidle. Samtidig oppleves det som utrygt og problematisk å ville finne et annet sted for troen. For det innebærer at en forlater den sammenhengen en har lært og opplevd at Gud er til stede i. Å ville finne et annet fellesskap innebærer derfor å svikte det miljøet en ble opplært til å være lojal mot og avhengig av for å oppleve tilhørighet. Men det kan også bety at man til en viss grad vender seg mot Gud slik man har lært Gud å kjenne fra man var liten.

*

En gutt opplevde et forferdelig tordenvær som liten. Han og hele familien hadde gjemt seg i mørket. Faren, som var overbevist om at Gud også virker gjennom naturkreftene, gjorde det motsatte av det barna trengte: I stedet for å trøste og roe dem, sa han at dette var en måte Gud ville vise seg på – og at det de opplevde, ville være enda mer forferdelig den dagen Jesus kom tilbake. Det er ikke overraskende at gutten etter å ha blitt voksen og bearbeidet sine barndomserfaringer i et fundamentalistisk miljø endte opp med å vende ryggen til kristen tro. Å leve i frykt er det motsatte av å tro på og ha tillit til Gud.

*

Det er fullt mulig å forlenge denne listen av erfaringer som har skapt trøblete tro. Flere vil bli presentert på de følgende sidene. Poenget her er bare å få frem at opplevelsen av hvem en selv er, henger nært sammen med hvordan andre har latt oss oppleve Gud og Guds forhold til oss. Gudsforhold og selvforhold er vevet sammen. Derfor er det ikke tilstrekkelig å si at «Gud er ikke slik som du opplever Gud». Du kan si til en person hundre ganger at vedkommende er flott, god eller klok. Men om du sier til den samme personen en eneste gang at vedkommende er stygg, har oppført seg dårlig eller er dum, kan du være nokså sikker på at det er det siste som fester seg sterkest. Slik er det også med forestillingene om Gud: Dersom de ikke er solid forankret i det positive, vil også de trekkene ved Gud som oppleves som krevende eller problematiske, bli de som dominerer og overstyrer hva som ellers blir fortalt om hvem Gud er, og hvordan Gud forholder seg til deg.

Misbruk av religion

I kristne sammenhenger finnes det noen ganger en form for aktivitetspress der du hele tiden blir oppfordret til å delta, og der du får positiv bekreftelse jo mer aktivitet du deltar i. Hvis du bærer på tunge ting eller har en opplevelse av ikke å være verd noe, kan aktivitetene bidra til at du får sjansen til å fokusere på noe annet enn det du har med deg fra før. Men det kan også gjøre at du blir avhengig av de religiøse aktivitetene for å føle noe positivt. Dette gjør at noen snakker om at religion kan være avhengighetsskapende, på samme måte som man kan bli avhengig av rusmidler for å unngå å føle på vanskelige ting. Det er mulig å bli avhengig av religion på måter som skader deg: Hvis du føler at du må gå i kirken, eller du blir besatt av å delta på alle de kristne aktivitetene, kan det hindre deg i å ta dine egne erfaringer på alvor. Opplevelsen av at dette er noe du må, henger sammen med at det er i kirken eller menigheten du kan glemme deg selv en stund. Avhengigheten av religion for å oppleve noe positivt kan også innebære at du ikke lenger tillater deg selv å tenke etter og tvile på hva som blir sagt. Hvis du begynner å sette spørsmålstegn ved det de kirkelige eller kristne autoriteter sier, risikerer du å bli utrygg på hva slags tilknytning du har til fellesskapet. Å bruke religion for å glemme seg selv eller unngå å bli konfrontert med egne følelser gjør at det å finne ut av ting er noe du må overlate til andre. Du oppgir din egen selvstendighet – noe som også kan bli understøttet og bekreftet av overbevisningen om skyld og skam over at du ikke er god nok for Gud. Du kan ikke gjøre det rette på egen hånd, derfor må du overlate til Gud å ordne opp i ting – Gud blir den du tror skal fikse alt som ikke oppleves rett.

Når kloke kristne ser mennesker som er blitt avhengige av religion og har gitt opp sin selvstendighet og opplevelse av selvverd på denne måten, er sammenligningen med andre former for negativ avhengighet nærliggende: Påfyll av religion blir nødvendig, selv om det ikke gjør godt på lang sikt og hindrer utvikling av selvstendighet. Selv om det naturligvis har positive sider å være religiøst aktiv, kan det altså også føre galt av sted. Religionen kan bli en flukt fra virkeligheten, og ikke et sted å vokse som menneske (jf. Osborn og Walker 1997, 4).

Men avhengighet er ikke den eneste måten religion kan misbrukes på. I boken When Religion Hurts You skriver Laura Anderson:

Misbruk er, i sin kjerne, feilaktig bruk eller behandling av noe eller noen. I sin mest grunnleggende form er fysisk misbruk feilaktig bruk av ens egen kropp for å skade en annen persons kropp. Seksuelt misbruk er feilaktig bruk av seksualitet mot noen andre. Religiøst misbruk er feilaktig bruk av religiøs tro, læresetninger, doktriner og relasjoner mot en annen person. Ordet «feilaktig» i denne definisjonen tilsier at det finnes en riktig måte å samhandle med andre på – en riktig måte å bruke sin egen kropp på, å delta i seksuell aktivitet, eller å praktisere religion (Anderson 2023, 46, min oversettelse).

Det er den skadelige bruken av tro og trosforestillinger vi må være oppmerksomme på som troende, ikke religionsutøvelse i og for seg. Samtidig er det en viktig liten detalj i sitatet ovenfor: Anderson skriver om at misbruk handler om å bruke religion mot noen, i stedet for at den brukes til det beste for noen. Videre legger hun vekt på at misbruk av religion ikke trenger å ha sin bakgrunn i bevisst ondskap eller et ønske om å skade. I mange tilfeller skjer det i forlengelsen av hva man selv har blitt lært at er en normal, akseptabel behandling eller oppførsel. Skadelig oppførsel kan være noe som først er blitt tillært som åndelige praksiser. Slike praksiser kan ha plass i hierarkier og disiplinformer som blir sett på som essensielle for å leve et gudfryktig liv innenfor et religiøst system. Anderson legger også vekt på at det er viktig å skille mellom misbrukende handlinger som skjer fra tid til annen av ulike årsaker, og et misbrukende system. Når bestemte forhold eller personer bidrar til varig misbruk av religion og tro, skjer det ofte som et resultat av maktdynamikk og kontroll. Hun peker dessuten på at ekstremt stress, dårlige relasjonelle evner, psykiske utfordringer og dårlig dømmekraft kan bidra til skadelig praktisering av tro (jf. Anderson 2023, 47).

I det neste kapittelet skal vi gå inn i de grunnleggende psykologiske mekanismene som styrer hvordan vi formes, både som mennesker og som troende. Om du synes det er et for teoretisk kapittel, kan du hoppe over det og begynne med å lese kapitlene etterpå – så kan kanskje de mer teoretiske poengene bli klarere når du har sett hvordan alt kan henge sammen. En av de tingene som forhåpentligvis blir klarere i løpet av denne boken, er nemlig at mange av de faktorene som fører til misbruk av religion og tro, henger sammen.

or Font Software that has been modified and is distributed under the 
"Tavmjong Bah Arev" names.

The Font Software may be sold as part of a larger software package but
no copy of one or more of the Font Software typefaces may be sold by
itself.

THE FONT SOFTWARE IS PROVIDED "AS IS", WITHOUT WARRANTY OF ANY KIND,
EXPRESS OR IMPLIED, INCLUDING BUT NOT LIMITED TO ANY WARRANTIES OF
MERCHANTABILITY, FITNESS FOR A PARTICULAR PURPOSE AND NONINFRINGEMENT
OF COPYRIGHT, PATENT, TRADEMARK, OR OTHER RIGHT. IN NO EVENT SHALL
TAVMJONG BAH BE LIABLE FOR ANY CLAIM, DAMAGES OR OTHER LIABILITY,
INCLUDING ANY GENERAL, SPECIAL, INDIRECT, INCIDENTAL, OR CONSEQUENTIAL
DAMAGES, WHETHER IN AN ACTION OF CONTRACT, TORT OR OTHERWISE, ARISING
FROM, OUT OF THE USE OR INABILITY TO USE THE FONT SOFTWARE OR FROM
OTHER DEALINGS IN THE FONT SOFTWARE.

Except as contained in this notice, the name of Tavmjong Bah shall not
be used in advertising or otherwise to promote the sale, use or other
dealings in this Font Software without prior written authorization
from Tavmjong Bah. For further information, contact: tavmjong @ free
. fr.

